- Kenneth Kristensen, programdirektør for MTG-TV, hvorfor er det typer som Mascha Vang og Frederik Fetterlein og ikke uddannede folk, der hjælper jeres deltagere?

- Grunden til at vi har valgt fire kendte mennesker er, at de på en eller anden led alle har været vant til at leve af deres krop. Enten via sport eller via deres virke i øvrigt. Vi har ønsket et anderledes take på vægttab, som vi gerne vedkender os er højtråbende, men som i sidste ende handler om at hjælpe nogle mennesker, der ønsker og har behov for hjælp.

- Både eksperter og Facebook-brugere angriber jeres program for at være 'fatshaming'. Hvad siger du til det?

- Det er jeg bestemt ikke enig i. Hvis man mener, det er 'fatshaming' at hjælpe overvægtige med at tabe sig, så har jeg misforstået begrebet, for det er jo det, vi gerne vil. Jeg synes ikke, vi 'fatshamer' på nogen som helst måde.

- Du kan ikke se, at det er at udstille, når I tager en flok mennesker, der har et helt andet udgangspunkt end jeres kendisser og beder dem tabe sig sammen?

- Der er jo ikke noget, der rasler af en med mindre, man lægger sine vaner om. Udgangspunktet har været at få nogle kendte mennesker til at hjælpe, som har nogle andre ting på spil i forhold til deres krop. Havde det været mere troværdigt med fire kendte danskere, der ikke tager på? Vi synes, det er troværdigt, at de forsøger at tage på i vægt og taber sig sammen. Vores kendte skal føle en flig af, hvordan det føles at være overvægtig. Jeg har meget svært ved at se koblingen til 'fatshaming', hvis jeg forstår begrebet korrekt.

- 'Fatshaming' handler om, at man udstiller den overvægtige.

- Det er slet ikke det, som det handler om her. Det handler om at hjælpe. Målsætningen er jo, at den, de hver især skal hjælpe, taber sig.

- Jeg har snakket med en overlæge, der kalder programmet 500 procent problematisk, nedværdigende og ydmygende. Og formanden for Landsforeningen for Overvægtige decideret anbefaler folk ikke at se det, fordi det er for langt ude. Gør det indtryk?

- Jeg ved ikke, hvad de har set, og hvad de lægger vægt på.

- De lægger vægt på fire ting: 1. at det er 'fatshaming', der gør grin med mennesker, der har det hårdt, 2. at det er uetisk over for de kendte ud fra et sundhedsmæssigt perspektiv, 3. at trænerne er uprofessionelle og uvidende om fedme, 4. at man udnytter mennesker, der er desperate for at tabe sig og få et bedre liv.

- Det er alligevel nogle ret voldsomme anklager. Vi har jo også nogle eksperter på programmet. Både en læge og en diætist. Og det, man kan sige her er, at det, vi gerne vil sætte fokus på, er overvægt og usund livsstil. Vi gør vores for at hjælpe, og ja, det er rigtigt, at de kendte kommer til at føre en for dem usund livsstil i tre måneder, hvor de skal tage på og komme ud af den gode form, som de i det daglige har. Men det er vigtigt at sige, at de alle bliver tilset af en læge undervejs og i øvrigt er sunde og raske. De skal ikke løbe en risiko. Det er jo ikke anderledes, end du kan se en skuespiller, der tager på for at kunne spille en rolle, og det foregår alt sammen med en læge involveret. Så jeg synes ikke, at der er nogen, der udnytter vores trænere eller gør grin med overvægtige. Netop fordi det handler om, at de skal tabe sig. Jeg synes faktisk, det er en forkert kritik, og den skyder ved siden af mål. Jeg synes, kritikken er urimeligt hård.

- Landsforeningen for Overvægtige siger, at jeres program er decideret ødelæggende for det arbejde, de forsøger at lave, hvis folk tror, at man skal gribe svær overvægt an, som I viser det i programmet. Fordi det er en kronisk sygdom, der kræver andet end kost og motion. Bør I ikke have trænere, der har styr på de bagvedliggende faktorer?

- Trænerne står ikke alene. Vi har selv eksperter tilknyttet i form af læger og diætister, der hjælper trænerne undervejs. Det her er ikke tænkt som en kur. Det er tænkt som noget, der gerne skulle hjælpe til at få ændret deltagernes livsstil, og derfor får trænerne også rådgivning.

- Du lyder overrasket over kritikken?

- Jeg er ikke overrasket over, at nogen synes, det er kontroversielt, at vi beder folk om at tage på. Men jeg er meget overrasket over, at vi skulle gøre grin med nogle, der er overvægtige. Det synes jeg er så forkert, som noget kan være. Jeg taler ikke imod folk, der har ekspertise inden for svær overvægt. De er eksperter og laver ikke andet. Jeg vil bare gerne slå fast, at det her handler om at hjælpe nogle mennesker med at tabe sig. Og det foregår på en ordentlig måde.